Կոլոմիյցևի հուշարձան (Սալսկ)

Իվան Կոլոմիյցևի հուշարձան (), Պարսկաստանում (Իրան) Խորհրդային Ռուսաստանի առաջին դիվանագիտական ներկայացուցիչ Իվան Օսիպովիչ Կոլոմիյցևի (1896-1919) հուշարձանը, որը տեղադրվել է 1988 թվականի սեպտեմբերի 18-ին Սալսկ քաղաքում (Ռուսաստան, Ռոստովի մարզ)։ Հուշարձանը մշակութային ժառանգության տարածաշրջանային նշանակության օբյեկտ է համաձայն Ռոստովի մարզային փոքր խորհրդի 1992 թվականի նոյեմբերի 18-ի թիվ 301 որոշման (հուշարձան թիվ 611510377310005)։

Պատմություն 
Պարսկաստանում (Իրան) Խորհրդային Ռուսաստանի առաջին դիվանագիտական ներկայացուցիչ Իվան Օսիպովիչ Կոլոմիյցևի հուշարձանը տեղադրվել է Սալսկում, քանի որ նա ծնվել է Վորոնցովո-Նիկոլաևսկի գյուղում, որն այժմ Սալսկ քաղաքի բաղկացուցիչ մասն է։

Քաղաքի ղեկավարությունը որոշել է Կոլոմիյցևի արձանը տեղադրել Լենինի և Կիրովի փողոցների հատման վայրում, թիվ 29 շենքի հարևանությամբ գտնվող պուրակում, որտեղ անցել է ապագա դիվանագետի պատանեկությունը։ Նշված տան պատին 1966 թվականին փակցվել է հուշատախտակ ի պատիվ Իվան Կոլոմիյցևի։

Հուշարձանը ստեղծել է քանդակագործ Միխայիլ Ալեքսեևիչ Դելովը։

Հուշարձանի պատվանդանը պատրաստված է գրանիտից, Կոլոմիյցևի քանդակը և պատվանդանի մակագրությունը՝ բրոնզից (ձուլվածք)։

Հուշարձանի բացում 
Հուշարձանի հանդիսավոր բացումը տեղի է ունեցել 1988 թվականի սեպտեմբերի 18-ին՝ «Սալսկ քաղաքի օրվա» տոնակատարության շրջանակներում։ Հուշարձանը բացել են Սալսկի քաղգործկոմի նախագահ Գենադի Ալեքսեևիչ Սիդենկոն և ԽՍՀՄ արտգործնախարարության պատմադիվանագիտական վարչության պետի օգնական Ռուդոլֆ Իվանովիչ Պոստնովը։

Հուշարձանի բացմանը Սալսկ է ժամանել Կոլոմիյցևի թոռնուհին՝ տեխնիկական գիտությունների թեկնածու, պողպատի և համահալվածքների ինստիտուտի աշխատակից Նադեժդա Յուրևնա Կոլոմիյցևան։

Պատկերասրահ

Ծանոթագրություններ 

Ռոստովի մարզի հուշարձաններ
Հուշարձաններ այբբենական կարգով
1988 հիմնադրումներ Ռուսաստանում